Mynen fruntliken grot mit demodicheit und wes ik gudes vormach to juwer behegelicheit. Erwerdige, leve her meister. Juwer werdicheit breff [hebbe ik] dalinge untfangen und wol vornomen by juwen boden Herman Roymunde, umme sake tusschen den van Revel und mynes erwerdigens leven gnedigens herens undersaten und my etc. Ok, ersame leve here, also juwe werdicheit beroret tiidt und stede der tosamenkomynghe etc.: de tiidt uppe sunte Bartholomeus dach, also juwe werdicheit de vorramet hadde, were ik umme juwer leven werde willen gerne gekomen etc., sunder de stede to der Vulvesøø edder to sunte Brigiten is mynen vrunden und my unpuntlik (tho) und nicht bequeme tho komende, also juwe werdicheit dat wol dirkennen mach, also nu gelegen ys etc. Hirumme, erwerdige, leve her meister, bidde ik juwe werde leve demodichliken und denstliken, dat juw werde vorsichticheit de van Revall also underwisen, nu see sik hir nicht ane willen nogen laten stede und tiidt und vor vrunden to komende tho beiden syden, also vake thovoren gescreven und geroret yst in langger tiidt etc., dat see vor mynes erwerdigen, leven, genedigen heren konynges gnaden edder vor synen raat mit my tho rechte komen, rechtes geneten und to untgelden, wente mynes leven heren gnade myn richter ys, und dat juwe werde leve my en antwort synder sumen scriven willen und stunde und tiidt, offte see daran willen, dat ik des warnemen mach und unforsumet bliven. Gode almechtichge siit bevolen to ewigen tiiden. Gescreven to Wiborch des mandages ad vincula Petri anno etc. xxix.